༄༅། །མཐུ་ཆེན་བླ་མའི་ལས་ཚོགས་ལས། བླ་བླུ་འཆི་མེད་ཚེ་བཅུད་བཞུགས་སོ། །

ན་མོ་གུ་རུ་ཝ་གིནྡྲ་བི་ཛ་ཡེ། འདིར་ཁམས་གསུམ་ཆོས་ཀྱི་རྒྱལ་པོ་དཔལ་འབྲུག་པ་རིན་པོ་ཆེ་ངག་དབང་རྣམ་པར་རྒྱལ་བ་ཞེས་མཚན་སྙན་ཉི་ཟླ་ལྟར་གྲགས་པ་དེ་ཉིད་ཀྱི་སྒྲུབ་ཐབས་མཚན་སྔགས་ཀྱི་ལས་ཚོགས་ལས། བླ་བླུ་འཆི་མེད་ཚེ་བཅུད་ཅེས་བྱ་བའི་ཆོ་ག་ཁྱེར་བདེ་བ་ཞིག་བཀོད་པ་ལ་སྦྱོར་དངོས་རྗེས་གསུམ་ལས། དང་པོ་ནི། སློབ་དཔོན་ངག་གི་དབང་ཕྱུག་གྲགས་པའི་ཞལ་སྔ་ནས། འཁོར་བར་སྲོག་ལས་གཅེས་པ་ནི། །ཅི་ཡང་ཡོད་པ་མ་མཐོང་སྟེ། །དེ་བས་མྱུར་དུ་ཐབས་མང་པོས། །འཆི་བ་བླུ་བ་ཀུན་ཏུ་སྤྱད། །ཅེས་གསུངས་པ་ལྟར། མངོན་མཐོ་དང་ངེས་ལེགས་ཀྱི་དོན་གང་ཞིག་སྒྲུབ་ཀྱང་ཚེ་རིང་བ་དེ་གལ་ཆེ་བས་ཐབས་སྣ་ཚོགས་ཀྱི་སྒོ་ནས་འཆི་བ་བླུ་དགོས་པ་ལས། དེང་སང་སྙིགས་མའི་དུས་སུ་ལྷ་འདྲེ་ཁ་དར་ནས་འགྲོ་བའི་བླ་སྲོག་ལ་འཚེ་བ་མང་བས་གཞན་ཕན་ལྷག་བསམ་གྱི་སྒོ་ནས་བླ་བླུའི་ལག་ལེན་ཅུང་ཟད་གསལ་བར་བྱའོ། །དང་པོ་བདུད་ཀྱི་མདོས་མཁར་ཐབ་གྲུ་བཞི་པའི་དབུས་སུ་རི་རབ་ནག་པོ་བང་རིམ་གསུམ་གྱི་སྟེང་བདུད་ནག་ལག་ཏུ་ཞགས་ནག་ཐོགས་པ་གཅིག དེའི་ཕྱོགས་བཞིར་ཤར་དུ་ལྷ་བདུད་དཀར་པོ། ལྷོར་ཉོན་བདུད་སེར་པོ། ནུབ་ཏུ་ཕུང་བདུད་དམར་པོ། བྱང་དུ་འཆི་བདུད་ནག་པོ་བཞི་ཀ་ལག་ཏུ་ཞགས་པ་ཐོགས་པ། བདུད་ཀྱི་རང་མདོག་དང་མཐུན་པའི་ནམ་མཁའ་རྒྱང་བུ་མདའ་འཕང་ཁྲམ་ཤིང་ཕོ་གདོང་མོ་གདོང་ཕོ་གླུད་མོ་གླུད་བྱ་ནག་ཁྱི་ནག་བདུད་བཤོས་ཆང་བུ་ཏིང་ལོ་རིལ་བུ་མར་མེ་རྣམས་ལྔ་ལྔ་རེ་བཙུགས། འཁོར་ལོ་སྐོར་བཅུ་གཉིས་གནམ་ལ་འཕུར་དགུ་ས་ལ་འཛུལ་དགུ་སྡེར་ཆགས་རྨིག་ཆགས་སོགས་གང་འབྱོར་དང༌། གཞན་ཡང་དར་སྣ་སྨན་སྣ་འབྲུ་སྣ་ཤ་སྣ་ཁྲག་སྣ་ལ་རྫས་ཀླུང་རྫས་སོགས་ཀྱང་ཚང་བར་བྱ། མདུན་དུ་བདུད་རྒྱགས་བྲའུ་བྲེ་གང་ལས་མི་ཉུང་བར་རྩིད་ཕད་དམ་རས་ནག་པོས་ཐུམ་བཅིང་བ་གཅིག བླ་ཤ་རློན་པ་སྲང་ཕྱེད་ཙམ་ཡོན་བདག་གམ་ནད་པའི་ཁ་རླངས་བཏབ་ནས་རས་ཀྱིས་བསྟུམ་པ་གཅིག ཁྲག་ཕོར་པ་གང་དང་རུས་ཁོག་བམ་གཅིག་བཅས་བཀྲམ། ཡང་རས་ནག་པོ་ཁ་གང་ལ་བདུད་ཤོ་ནག་པོ་པོ་རུ་གསུམ་འདྲིལ་བཞག དེའི་ཉེ་ལོགས་སུ་ཡོན་བདག་གམ་ནད་པའི་གླུད་གཅིག་སྤྱི་འགྲོས་ལྟར་བསྒྲིགས་ནས་བཞག ཡང་དེ་དང་ཉེ་བར་ལྷ་དཀར་པོ་རྟ་དཀར་ལ་མི་དཀར་ཞོན་པ་མགོ་ལ་དར་ཐོད་དཀར་པོ་དཀྲིས་པ་ལག་གཡས་ལྷའི་བ་དན་དང་གཡོན་ནོར་བུ་བཟུང་བ་མདུན་ད་དཀར་གཏོར་ཞལ་ཟས་འབྲང་རྒྱས་མར་མེ་བཅས་བཙུགས། དེའི་མདུན་དུ་རས་དཀར་པོ་ཁ་གང་ལ་ལྷ་ཤོ་དྲུག་མ་གསུམ་འདྲིལ་བཞག དེ་རྣམས་མདོས་ཀྱི་ལག་ལེན་ནོ། །མཆོད་ཁྲིའི་ཁར་ལས་གཞུང་གི་གཏོར་བུམ་པ་ཚེ་ཆང་ཚེ་རིལ་ཚེ་འབྲང་བཅས་བཤམས། མདུན་དུ་ཅོག་ཙེའི་སྟེང་ཟངས་གཞོང་དུ་ཆུང་དང་འོ་མར་བཟང་འབྲུ་བཏབ་པ་ལྟེམ་མེར་གང་བའི་ནང་དུ་རྫ་ཕོར་ཆུང་ངུ་ཞིག་ལ་བདུད་རྩི་བླུགས། དེའི་ཁར་མར་གྱི་ལུག་གུ་གཟུགས་མཛེས་པ་ཞིག་གི་མགུལ་དུ་ཡོན་བདག་གི་བླ་གཡུ་ལ་མཚལ་གྱིས་ནྲྀ་བྲིས་ནས་བཏགས། གཙང་ཆུ་རྒྱུན་བབ་ཀྱི་དཀྱིལ་ནས་རྡེའུ་དཀར་ནག་དྲུག་དྲུག་བླངས་ནས་ཆུ་ནང་བཙུགས། དེ་ལ་དར་དཀར་གྱི་གུར་ཕུབ་སྟེ་ནང་མི་མཐོང་བར་བྱས་བཞག དེ་རྣམས་བླ་རྟེན་གྱི་ལག་ལེན་ནོ། །དེའི་གཡས་སུ་ཅོག་ཙེའི་ཁར་ཐ་ལི་ལྟ་བུའི་ནང་དུ་འབྲུས་བཀང་བའི་དབུས་སུ་ནམ་མཁའི་རྟེན་མེ་ལོང་གཅིག ཤར་དུ་ས་ཏིང་གང༌། ལྷོར་ཆུ་ཏིང་གང༌། ནུབ་ཏུ་མར་མེ་གཅིག བྱང་དུ་རླུང་གཡབ་བཅས་བསྒྲིགས་ནས་རས་གཙང་མས་ཁ་བཀབ་བཞག དེའི་གཡོན་དུ་ཅོག་ཙེའི་ཁར་ཚེ་བྲེ་འབྲུ་གསར་པས་བཀང་བའི་ནང་དུ་སྲོག་མདའ་ལྔ་དབུས་སུ་དཀར་པོ། ཤར་དུ་སྔོན་པོ། ལྷོར་སེར་པོ། ནུབ་ཏུ་དམར་པོ། བྱང་དུ་ལྗང་ཁ་བཅས་དཀྲིས་ནས་བྲེ་ཡི་ཕྱེད་ཀ་ཙམ་ནས་ཚད་ལེན་བཙུགས། ཡང་མདུན་དུ་ཅོག་ཙེའི་ཁར་ནས་བྲེ་གང་ལེགས་པར་བཅལ་ནས་རས་ཀྱིས་ཐུམ་བཅིངས་པའི་སྟེང་བཀྲ་ཤིས་རྟགས་བརྒྱད་བཙུགས། བླ་ཆང་དཀར་ཡོས་གང་དང་བླ་ཤ་དུམ་བུ་གཅིག་བཅས་བཤམས། དེ་རྣམས་ཚེ་རྟེན་གྱི་ལག་ལེན་ནོ། །གཞན་ཡང་བླ་རྟེན་ལ་འདོགས་རྒྱུའི་ཚོན་སྐུད་སྣ་ལྔ་དང་གཡབ་དར་སྣ་ལྔ་གཅིག་དང་གཡབ་དར་ནག་པོ་གཅིག་ཤ་གསུར་ཡུངས་ཀར་འཐོར་འབྲུ་བཅས་གང་ཡང་ཐོགས་མེད་བསྒྲིགས། དེ་རྣམས་སྦྱོར་བ་ཉེར་བསྡོགས་ཀྱི་ལག་ལེན་ནོ། །གཉིས་དངོས་གཞི་ལ་གཉིས། ལས་གཞུང་དང༌། བླ་བླུ་དངོས་སོ། །དང་པོ་ནི། བདག་བསྐྱེད་བཟླས་པ་ཡན་གྲུབ་རྗེ་ཚེ་སྒྲུབ་ཀྱི་ལུགས་སུ་བུམ་བསྐྱེད་བསྒྲུབས་ནས་ཚེ་འགུགས་དང་ཚེ་གཟུངས་འདོན་པ་ཡན་ཆད་གྲུབ་པར་བྱའོ། །གཉིས་པ་ལ་གཉིས། བླ་ཚེ་ཐུན་མོང་དུ་བླུ་བ་དང༌། ཁྱད་པར་གྱི་བླ་བླུ་བའོ། །དང་པོ་ལ་བཞི། ཐུགས་དམ་བསྐུལ་བ། འབྱུང་ལྔའི་རྫས་སུ་བླུ་བ། སྲོག་མདའ་དུ་བླུ་བ། ཚེ་ནས་སུ་བླུ་བའོ། །དང་པོ་ནི། ཐལ་སྦྱར་བཅས་དབྱངས་སྙན་པོས་འདི་སྐད་དོ། །ཧྲཱིཿ རང་སྣང་བདེ་ཆེན་ཞིང་ཁམས་ནས། །བཅོམ་ལྡན་མགོན་པོ་ཚེ་དཔག་མེད། །ཐུགས་དམ་བསྐུལ་ལོ་དབྱིངས་ནས་བཞེངས། །འགྲོ་འདི་འཁྲུལ་སྣང་གདོན་བགེགས་ཀྱིས། །ཟིན་པས་བླ་ཚེ་ཉམས་པ་རྣམས། །ལུས་རྟེན་འཇིགས་པས་སྐྲག་པ་ལ། །ཐུགས་རྗེ་ཉེ་བར་དགོངས་ནས་ནི། །བླ་ཚེ་འགུགས་པར་བྱིན་གྱིས་རློབས། །རང་སྣང་རྔ་ཡབ་དཔལ་རི་ནས། །འཆི་མེད་རིག་འཛིན་པདྨ་འབྱུང༌། །ཐུགས་དམ་བསྐུལ་ལོ་དབྱིངས་ནས་བཞེངས། །འགྲོ་འདི་འཁྲུལ་སྣང་གདོན་བགེགས་ཀྱིས། །ཟིན་པས་བླ་ཚེ་ཉམས་པ་རྣམས། །ལུས་རྟེན་འཇིགས་པས་སྐྲག་པ་ལ། །ཐུགས་རྗེ་ཉེ་བར་དགོངས་ནས་ནི། །བླ་ཚེ་འགུགས་པར་བྱིན་གྱིས་རློབས། །རང་སྣང་དོན་གྱི་འོག་མིན་ནས། །འཆི་བདག་བདུད་འཇོམས་རྗེ་བླ་མ། །ཐུགས་དམ་བསྐུལ་ལོ་དབྱིངས་ནས་བཞེས། །འགྲོ་འདི་འཁྲུལ་སྣང་གདོན་བགེགས་ཀྱིས། །ཟིན་པས་བླ་ཚེ་ཉམས་པ་རྣམས། །ལུས་རྟེན་འཇིགས་པས་སྐྲག་པ་ལ། །ཐུགས་རྗེ་ཉེ་བར་དགོངས་ནས་ནི། །བླ་ཚེ་འགུགས་པར་བྱིན་གྱིས་རློབས། །ཞེས་ལན་གསུམ་གྱིས་སྙན་གསན་དབབ་པར་བྱའོ། །གཉིས་པ་ནི། དེ་ནས་འབྱུང་ལྔའི་ཚེ་རྟེན་རྣམས་ལ་དམིགས་ནས་མདའ་དར་གཡོབ་ཅིང་འདི་སྐད་དོ། །ཧྲཱིཿ བཅོམ་ལྡན་མགོན་པོའི་ཐུགས་ཀ་ནས། །ཚེ་ཡི་ཡུམ་མཆོག་ལྔ་ཤར་ནས། །དབང་ཆེན་འབྱུང་ལྔའི་བཅུད་བསྡུས་ཏེ། །བླ་ཚེ་འགུགས་པའི་ལས་མཛོད་ཅིག །ཚེ་ཡི་ཡུམ་མཆོག་དབྱིངས་ཕྱུག་མས། །རྣམ་ཤེས་ལམ་ནས་ཡར་བ་རྣམས། །ནམ་མཁའི་ཁམས་ནས་བླ་ཚེ་བླུ། །ཚེ་རྟེན་ནམ་མཁའི་རྟེན་ལ་ཁུག །ཚེ་ཡི་ཡུམ་མཆོག་སྤྱན་མ་ཡིས། །ཤ་ཡི་ལམ་ནས་ཡར་བ་རྣམས། །ས་ཡི་ཁམས་ནས་བླ་ཚེ་བླུ། །ཚེ་རྟེན་ས་ཡི་རྟེན་ལ་ཁུག །ཚེ་ཡི་ཡུམ་མཆོག་མ་མ་ཀཱིས། །ཁྲག་གི་ལམ་ནས་ཡར་བ་རྣམས། །ཆུ་ཡི་ཁམས་ནས་བླ་ཚེ་བླུ། །ཚེ་རྟེན་ཆུ་ཡི་རྟེན་ལ་ཁུག །ཚེ་ཡི་ཡུམ་མཆོག་གོས་དཀར་མོས། །དྲོད་ཀྱི་ལམ་ནས་ཡར་བ་རྣམས། །མི་ཡི་ཁམས་ནས་བླ་ཚེ་བླུ། །ཚེ་རྟེན་མེ་ཡི་རྟེན་ལ་ཁུག །ཚེ་ཡི་ཡུམ་མཆོག་སྒྲོལ་མ་ཡིས། །དབུགས་ཀྱི་ལམ་ནས་ཡར་བ་རྣམས། །རླུང་གི་ཁམས་ནས་བླ་ཚེ་བླུ། །ཚེ་རྟེན་རླུང་གི་རྟེན་ལ་ཁུག །ཅེས་ལན་གསུམ་བརྗོད་པའི་མཐར། གསང་བ་ཚེ་ཡི་ཡུམ་མཆོག་ལྔ། །ཇི་སྲིད་བྱ་བ་མ་ཟིན་བར། །དེ་སྲིད་འབྱུང་ལྔའི་རྟེན་ལ་བཞུགས། །ཚེ་རྟེན་བསྲུང་བར་མཛད་དུ་གསོལ། །ཞེས་པས་གསོལ་བ་བཏབ་བོ། །གསུམ་པ་ནི། དེ་ནས་ཚེ་རྟེན་སྲོག་མདའ་རྣམས་ལ་དམིགས་ནས་མདའ་དར་གཡོབ་ཅིང་འདི་སྐད་དོ། །ཧྲཱིཿ འཆི་མེད་པདྨ་འབྱུང་གནས་ཀྱི། །ཐུགས་ལས་འཕྲོས་པའི་འོད་ཟེར་གྱིས། །འབུམ་ཕྲག་ཡངས་པའི་མཁའ་འགྲོ་མ། །བསྐུལ་བས་བླ་ཚེ་འགུགས་པར་མཛོད། །ཤར་ནས་འགུགས་པའི་ལས་མཛད་མ། །རྡོ་རྗེ་མཁའ་འགྲོ་སྔོན་མོ་འབུམ། །ལྕགས་ཀྱུས་བླ་ཚེ་བརྐུས་པ་རྣམས། །འགུགས་ནས་སྲོག་མདའི་རྟེན་ལ་ཁུག །ལྷོ་ནས་འཆིང་བའི་ལས་མཛད་མ། །རིན་ཆེན་མཁའ་འགྲོ་སེར་མོ་འབུམ། །ཞགས་པས་བླ་ཚེ་འཁྱམས་པ་རྣམས། །འཆིང་ནས་སྲོག་མདའི་རྟེན་ལ་ཁུག །ནུབ་ནས་སྡོམ་པའི་ལས་མཛད་མ། །པདྨ་མཁའ་འགྲོ་དམར་མོ་འབུམ། །ལྕགས་སྒྲོས་བླ་ཚེ་འཕྲོག་པ་རྣམས། །སྡོམ་ནས་སྲོག་མདའི་རྟེན་ལ་ཁུག །བྱང་ནས་མྱོས་པའི་ལས་མཛད་མ། །ལས་ཀྱི་མཁའ་འགྲོ་ལྗང་མོ་འབུམ། །དྲིལ་བུས་བླ་ཚེ་སྦས་པ་རྣམས། །མྱོས་ནས་སྲོག་མདའི་རྟེན་ལ་ཁུག །དབུས་ན་སྡུད་པའི་ལས་མཛད་མ། །སངས་རྒྱས་མཁའ་འགྲོ་དཀར་མོ་འབུམ། །འཁོར་ལོས་བླ་ཚེ་འཐོར་བ་རྣམས། །སྡུད་ནས་སྲོག་མདའི་རྟེན་ལ་ཁུག །ཅེས་ལན་གསུམ་བརྗོད་པའི་མཐར། ནང་དུ་རིགས་ལྔའི་མཁའ་འགྲོ་རྣམས། །ཇི་སྲིད་བྱ་བ་མ་ཟིན་བར། །དེ་སྲིད་སྲོག་མདའི་རྟེན་ལ་བཞུགས། །ཚེ་རྟེན་བསྲུང་བར་མཛད་དུ་གསོལ། །ཞེས་གསོལ་བ་བཏབ་བོ། །བཞི་པ་ནི། དེ་ནས་ཚེ་རྟེན་ནས་དང་ཆང་སོགས་ལ་དམིགས་ནས་མདའ་དར་གཡོབ་ཅིང་འདི་སྐད་དོ། །ཧྲཱིཿམཐུ་ཆེན་བླ་མའི་ཐུགས་ཀ་ནས། །འཕྲོས་པའི་འོད་ཟེར་ཕྱོགས་བཅུར་བཀྱེས། །གདུག་པའི་ལས་མཛད་ཁྲོ་མོ་བཅུ། །བསྐུལ་བས་བླ་ཚེ་འགུགས་པར་མཛོད། །སྟེང་གི་ཕྱོགས་ནས་འབེབས་མཛད་པའི། །ཁྲོ་མོ་རྡོ་རྗེ་སྒྲ་འབྱིན་མས། །ལྷ་ཡི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ཤར་གྱི་ཕྱོགས་ནས་གཟིར་མཛད་པའི། །ཁྲོ་མོ་རྡོ་རྗེ་སྙེམས་བྱེད་མས། །དྲི་ཟའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ཤར་གྱི་ཕྱོགས་ནས་གཟིར་མཛད་པའི། །ཁྲོ་མོ་རྡོ་རྗེ་སྙེམས་བྱེད་མས། །དྲི་ཟའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ཤར་ལྷོ་མཚམས་ནས་སྲེག་མཛད་པའི། །ཁྲོ་མོ་རྡོ་རྗེ་སྡེར་མོ་མས། །མེ་ལྷའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ལྷོ་ཡི་ཕྱོགས་ནས་འཇོམས་མཛད་པའི། །ཁྲོ་མོ་རྡོ་རྗེ་དུར་བདག་མོས། །གཤིན་རྗེའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ལྷོ་ནུབ་མཚམས་ནས་འཆིང་མཛད་པའི། །ཁྲོ་མོ་རྡོ་རྗེ་གཏུན་ཁུང་མས། །སྲིན་པོའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ནུབ་ཀྱི་ཕྱོགས་ནས་བསྲུང་མཛད་པའི། །ཁྲོ་མོ་རྡོ་རྗེ་རབ་གཏུམ་མས། །ཀླུ་ཡི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །ནུབ་བྱང་མཚམས་ནས་འགུགས་མཛད་པའི། །ཁྲོ་མོ་རྡོ་རྗེ་མདའ་སྙེམས་མས། །རླུང་ལྷའི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །བྱང་གི་ཕྱོགས་ནས་གཅོད་མཛད་པའི། །ཁྲོ་མོ་རྡོ་རྗེ་རླུང་འབྱིན་མས། །གནོད་སྦྱིན་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །བྱང་ཤར་མཚམས་ནས་སྟོབས་མཛད་པའི། །ཁྲོ་མོ་རྡོ་རྗེ་གསོད་བྱེད་མས། །བགེགས་ཀྱི་གདོན་ལས་བླ་ཚེ་བླུ། །ཚེ་རྟེན་ནས་ཀྱི་རྟེན་ལ་ཁུག །འོག་གི་ཕྱོགས་ནས་སྤོར་མཛད་པའི། །ཁྲོ་མོ་རྡོ་རྗེ་བསྐྱོད་བྱེད་མས། །ས་བདག་གདོན་ལས་བླ་ཚེ་བླུ། །ཚེ་རྟེན་ནས་ཀྱིས་རྟེན་ལ་ཁུག །ཅེས་ལེན་གསུམ་བརྗོད་པའི་མཐར། ཕྱི་ཚུལ་གདུག་པའི་ཁྲོ་མོ་རྣམས། །ཇི་སྲིད་བྱ་བ་མ་ཟིན་བར། །དེ་སྲིད་ནས་ཀྱི་རྟེན་ལ་བཞུགས། །ཚེ་རྟེན་བསྲུང་བར་མཛད་དུ་གསོལ། །ཞེས་གསོལ་བ་བཏབ་བོ། གཉིས་པ་ཁྱད་པར་གྱི་བླ་བླུ་བ་ལ་གཉིས། གདོན་ལས་བླུ་བ་དང༌། བདུད་ལས་བླུ་བའོ། །དང་པོ་ནི། བླ་རྟེན་ལ་དམིགས་ནས། ན་མོ། དཀོན་མཆོག་གསུམ་དང་རྩ་གསུམ་ཆོས་སྐྱོང་སྲུང་མའི་བདེན་པས། ས་འོག་ས་སྟེང་ས་བླ་གསུམ་ན་གནས་པའི་གདོན་བགེགས་གདུག་པ་ཅན་རྣམས་ཀྱིས་འཕྲོག་པའི་བླ་སྲོག་གཙང་མ་དམིགས་པའི་རྟེན་འདི་ལ་ཁུག་ཅིག ཅེས་བརྗོད་ནས་དར་ནག་གཡོབ་ཤ་གསུར་བཏང་རོལ་མོ་དྲག་ཏུ་དཀྲོལ་རང་ལྷའི་ང་རྒྱལ་གྱིས་དཔའ་བསྐྱེད་ནས་འདི་སྐད་དོ། །ཧྲཱིཿ བདག་ཉིད་ཁྲོ་རྒྱལ་དབང་གི་སྐུར། །བཞེངས་པའི་ཐུགས་སྲོག་ཧྲཱིཿདམར་ལས། །དྲག་པོ་གསུམ་འདྲིལ་འབར་བའི་སྐུ། །འཕྲོས་པས་ས་གསུམ་འཇིག་རྟེན་ན། །གདོན་བགེགས་གདུག་པ་ཅན་རྣམས་ཀྱི། །ལག་ནས་བླ་སྲོག་འགུགས་པར་མཛོད། །ལྷ་ཆེན་དྲག་པོ་མན་ཆད་ནས། །ཡི་དྭགས་ཤ་ཟ་ཡན་ཆད་ཀྱི། །སྟེང་གདོན་གདུག་པ་ཅན་རྣམས་ཀྱིས། །ཡོན་བདག་འདི་ཡི་བླ་ཁྱེར་ནས། །ནམ་མཁའི་དབྱིངས་སུ་ཅི་བྲོས་ཀྱང༌། །ཡེ་ཤེས་ཁྱུང་ལྔའི་ལྡིང་སྟབས་ཀྱིས། །སྟེང་གདོན་ལག་ནས་བླ་འཕྲོག་སྟེ། །བླ་རྟེན་འདི་ལ་ཁུག་ཅིག་ཛཿ སྲོག་བདག་རྒྱལ་པོ་མན་ཆད་ནས། །འགོང་པོ་ཐེའུ་རང་ཡན་ཆད་ཀྱི། །བར་གདོན་གདུག་པ་ཅན་རྣམས་ཀྱིས། །ཡོན་བདག་འདི་ཡི་བླ་ཁྱེར་ནས། །བར་སྣང་སྟོང་པར་ཅི་བྲོས་ཀྱང༌། །རླུང་ལྟར་འཕྱོ་བའི་རྟ་སྐད་ཀྱིས། །བར་གདོན་ལག་ནས་བླ་འཕྲོག་སྟེ། །བླ་རྟེན་འདི་ལ་ཁུག་ཅིག་ཛཿ ས་བདག་ལྟོ་འཕྱེ་མན་ཆད་ནས། །ཐེ་སའི་བྲན་མོ་ཡན་ཆད་ཀྱི། །འོག་གདོན་གདུག་པ་ཅན་རྣམས་ཀྱིས། །ཡོན་བདག་འདི་ཡི་བླ་ཁྱེར་ནས། །ས་འོག་རིམ་དགུར་ཅི་བྲོས་ཀྱང༌། །ལག་ན་རྡོ་རྗེའི་མཐུ་སྟོབས་ཀྱིས། །འོག་གདོན་ལག་ནས་བླ་འཕྲོག་སྟེ། །བླ་རྟེན་འདི་ལ་ཁུག་ཅིག་ཛཿ ད་ནི་བླ་ཚེ་ཁུག་གྱུར་ན། །མདའ་དར་འདི་ལ་ཚད་ཅིག་སྟོན། །ཚེ་ནས་འདི་ལ་བོང་ཅིག་སྐྱེད། །བླ་གཟུགས་གདོང་ནི་བདག་ལ་སྟོན། །བླ་གཡུ་འོད་དང་ལྡན་གྱུར་ཅིག །བླ་རྡེལ་དཀར་པོ་ཟིན་གྱུར་ཅིག །བླ་དང་ཚེ་ནི་མ་ཁུག་ན། །ཚེ་མདའ་འདི་ལ་ཚད་མ་སྟོན། །ཚེ་ནས་འདི་ཡང་བོང་མ་སྐྱེད། །བླ་གཟུགས་བདག་ལ་གདོང་མ་སྟོན། །བླ་གཡུའང་འོད་དང་མི་ལྡན་ནོ། །བདུད་རྡེལ་ནག་པོ་ཟིན་གྱུར་ཅིག །ཡེ་ཤེས་སྤྱན་ལྡན་ཁྱེད་རྣམས་ཀྱིས། །བཟང་ངན་ལས་ཀྱི་མཚན་མ་ནི། །ཅི་ཡང་གཟིགས་ཀྱང་བདག་ཅག་ལ། །ལྐོག་ཏུ་གྱུར་པས་བསྟན་དུ་གསོལ། །ཞེས་སྨོན་ནས་ཚོགས་པས་ཚེ་གཟུངས་འདོན། མཆོད་གཤོམས་པས་བླ་གཟུགས་ཀྱི་གདོང་དང་མདའ་ཚད་ལ་བརྟག་ཅིང་ཚེ་ནས་འཇལ། ཡོན་བདག་གི་སྨོན་ལམ་བཏབ་སྟེ་ཆུ་ལས་རྡེའུ་གསུམ་བླངས་བཅུག་ནས་བཟང་ངན་འབྲིང་གསུམ་དུ་བརྟགས་པས་འབྲིང་གཉིས་བཏང་སྙོམས་སུ་བྱས། བཟང་ན་མཆོད་ཁང་ལ་ཕྱག་འཚལ་རྡེའུ་གཅིག་དཀོན་མཆོག་ལ་འབུལ། ངན་ན་སླར་ཡང་ལན་རེ་བསྐྱར་ནས་བླུ་བར་བྱ། བཟང་ངན་མཚན་མ་གང་འདུག་ཀྱང་མཆོད་གཤོམས་པས་ཚོགས་པ་ལ་ཐང་ཤད་དང་བཅས་ཏེ་ཞུ་བར་བྱའོ། །གཉིས་པ་བདུད་ནས་བླུ་བ་ལ་དྲུག སྤྱན་འདྲེན། དམ་བཞག གླུད་བསྔོ། ཡས་བསྔོ། ལྷ་བདུད་ཤན་འབྱེད། ལམ་བསྟན་ནོ། །དང་པོ་ནི། ཤ་གསུར་བཏང་དར་ནག་གཡོབ་ཅིང་ལྷའི་ང་རྒྱལ་གྱིས་འདི་སྐད་དོ། །ཀྱཻ། མུན་ནག་འཁྲིགས་པའི་ཀློང་དཀྱིལ་ནས། །བླ་བདུད་ནག་པོ་མཐུ་བོ་ཆེ། །སྐྱེ་འགྲོའི་བླ་ལ་ཧབས་སེ་ཧབ། །བླ་འཛིན་ཞགས་པ་གློག་ལྟར་འཁྱུག །འཁོར་དུ་བདུད་བཞི་བདུད་ཀྱི་དམག །བདུད་པོ་བྱེ་བ་འབུམ་འབུམ་བཅས། །སྲིད་པའི་བདུད་རིགས་མ་ལུས་པ། །མདོས་དང་གླུད་ལ་གཤེགས་སུ་གསོལ། །གཉིས་པ་ནི། ཀྱཻ། ང་ནི་ཁྲོ་རྒྱལ་དབང་གི་སྐུ། །སྣང་སྲིད་དྲེགས་པའི་རྗེ་བོ་ཡིན། །སྔོན་ཚེ་ལྷ་དབང་བརྒྱ་བྱིན་གྱིས། །བསྐུལ་ནས་བཅོམ་ལྡན་ཤཱཀ་ཐུབ་ཀྱིས། །བདུད་བཞི་བཀུག་སྟེ་གླུད་ཀྱང་བྱིན། །བཀའ་བསྒོས་དམ་བཅའ་མཛད་པ་ཡི། །དམ་ཚིག་དེ་ནི་མི་དྲན་ནམ། །བཀའ་ལོག་དམ་འགོངས་དམྱལ་བར་བསྲེག །ཛཿཧཱུཾ་བཾ་ཧོཿ ས་མདུན་གྱི་གཟུགས་དང་གཉིས་སུ་མེད་པར་བསམ། དེ་ནས་མདོས་རྫས་དང་གླུད་རྫས་རྣམས་སྔགས་དྲག་ཕྱག་རྒྱའམ་བསྡུས་ན་ཨོཾ་སརྦ་བིད་པཱུ་ར་སོགས་ཀྱིས་བྱིན་གྱིས་བརླབས་ནས། གསེར་སྐྱེམས་ནི་འདི་སྐད་དོ། །ཧྲཱིཿ བླ་མ་མགོན་པོ་ཚེ་དཔག་མེད། །ཡི་དམ་དྲག་པོ་གསུམ་འདྲིལ་དང༌། །ཚེ་ཡི་ཡུམ་མཆོག་ལྔ་རྣམས་ལ། །གསེར་སྐྱེམས་འབུལ་ལོ་འདོད་དོན་སྒྲུབས། །རིགས་ལྔའི་མཁའ་འགྲོ་མ་རྣམས་དང༌། །གདུག་པའི་ལས་མཛད་ཁྲོ་མོ་བཅུ། །མཆོད་ཡུལ་གོང་མ་ཐམས་ཅད་ལ། །གསེར་སྐྱེམས་འབུལ་ལོ་འདོད་དོན་སྒྲུབས། །དཀར་ཕྱོགས་སྐྱོང་བའི་ལྷ་རྣམས་དང༌། །ནག་པོ་བདུད་ཀྱི་སྡེ་ཚོགས་དང༌། །ཡུལ་འདི་སྐྱོང་བ་ཐམས་ཅད་ལ། །གསེར་སྐྱེམས་འབུལ་ལོ་འདོད་དོན་སྒྲུབས། །གསུམ་པ་གླུད་བསྔོ་བ་ནི། ཀྱཻ། རིན་ཆེན་ངར་གྱི་མི་བོ་ཆེ། །ཟེར་སྤུ་ཡིད་འོང་མགོ་ཡི་སྐྲ། །ལུང་ཐང་མིག་ལ་མགྲོན་བུའི་སོ། །བྱི་རུའི་ལྕེ་ལ་མཚལ་གྱི་ཁྲག །ཞ་ཤེའི་སྙིང་ལ་དུང་གི་རུས། །ཙནྡན་དྲི་ལ་འབྲུ་ཡི་ཤ། །རྐང་གཡས་ལྕགས་ལ་གཡོན་པ་ཟངས། །རྐེ་ལ་ནོར་བུ་གོས་བཟང་གྱོན། །རྒྱབ་ཏུ་གཏན་གྱི་དཀོར་ནོར་ཁུར། །མདུན་དུ་ལོ་རྒྱགས་བཟང་པོ་འཁྱོངས། །འབྱུང་བ་རྣམ་བཞི་དྭངས་མས་བསྒྲུབས། །ཕུང་ཁམས་སྐྱེ་མཆེད་གཙང་ལ་དོད། །བདག་ཅག་ཁྱེད་ལ་འབུལ་ལོ་ཟེར། །དགའ་བའི་འཛུམ་ཆེན་མུ་ལུ་ལུ། །འདི་འདྲའི་གླུད་ཆེན་དམ་པ་འདི། །བླ་འཛིན་བདུད་ཀྱི་ཚོགས་ལ་འབུལ། །མི་བས་གླུད་འདི་བཟང་བས་ན། །བདུད་བཞི་བདུད་ཀྱི་ཚོགས་རྣམས་ཀྱིས། །གླུད་བཟང་མཛེས་པ་འདི་བཞེས་ནས། །བླ་བདག་རྣམས་ཀྱི་བླ་ཐོངས་ཤིག །ཚེ་བདག་རྣམས་ཀྱིས་ཚེ་ཐོངས་ཤིག །སྲོག་བདག་རྣམས་ཀྱིས་སྲོག་ཐོངས་ཤིག །བླ་ཚེ་ཡོན་གྱིས་བླུ་བས་ན། །བཟང་ངན་མཆོག་དམན་ཅི་ཞིག་ཡོད། །གཞན་ལ་གནོད་པའི་སེམས་ཀྱིས་ནི། །ཡུན་རིང་མི་བཟད་དམྱལ་བར་ལྟུང༌། །དེས་ན་གནོད་ཅིང་འཚེ་བ་དང༌། །གདུག་པའི་བསམ་སྦྱོར་ཞི་བར་མཛོད། །བཞི་པ་ཡས་བསྔོ་བ་ནི། ཀྱཻ། ཡུལ་ནི་བླ་ཡུལ་རྫོང་རིང་ན། །འཇིགས་རུངས་མུན་ནག་འཚུབས་པའི་ཀློང༌། །བདུད་མཁར་ནག་པོ་དགུ་བརྩེགས་ན། །མི་རོ་རྟ་རོ་གཅལ་དུ་བཀྲམ། །གདུག་པའི་དྲི་ངད་འཐུལ་ལུ་ལུ། །གཡང་གཞིའི་འཕྱར་དར་ལྷབས་སེ་ལྷབ། །བླ་བྱ་འབུམ་གྱི་ཀླད་ལ་ལྡིང༌། །བླ་ཁྱི་འབུམ་གྱིས་ཆོ་ངེ་འདོན། །དེ་ལྟ་བུ་ཡི་ནང་ཤེད་ན། །སྐྱེ་འགྲོ་ཡོངས་ཀྱི་བླ་བདག་ནི། །བདུད་པོ་དུང་གི་ཐོར་ཚུགས་ཅན། །མཆེ་བ་གཉེར་ཞིང་སྡང་མིག་བགྲད། །ལག་ན་བླ་འཛིན་ཞགས་པ་ཐོགས། །འཇིགས་པའི་ང་རོས་ཐོག་སེར་འབེབ། །ཤར་ནས་ལྷ་ཡི་བདུད་ནི་དཀར། །བླ་འཛིན་ཞགས་པ་དཀར་པོ་ཐོགས། །བླ་བྱ་དཀར་པོ་ཀླད་ལ་ལྡིང༌། །བླ་ཁྱི་དཀར་པོ་རོལ་དུ་ཁྲིད། །ལྷོ་ནས་ཉོན་མོངས་བདུད་ནི་སེར། །བླ་འཛིན་ཞགས་པ་སེར་པོ་ཐོགས། །བླ་བྱ་སེར་པོ་ཀླད་ལ་ལྡིང༌། །བླ་ཁྱི་སེར་པོ་རོལ་དུ་ཁྲིད། །ནུབ་ནས་ཕུང་པོའི་བདུད་ནི་དམར། །བླ་འཛིན་ཞགས་པ་དམར་པོ་ཐོགས། །བླ་བྱ་དམར་པོ་ཀླད་ལ་ལྡིང༌། །བླ་ཁྱི་དམར་པོ་རོལ་དུ་ཁྲིད། །བྱང་ནས་འཆི་བདག་བདུད་ནི་ནག །བླ་འཛིན་ཞགས་པ་ནག་པོ་ཐོགས། །བླ་བྱ་ནག་པོ་ཀླད་ལ་ལྡིང༌། །གླ་ཁྱི་ནག་པོ་རོལ་དུ་ཁྲིད། །བདུད་བཞི་བདུད་ཀྱི་དམག་ཚོགས་རྣམས། །དེ་རིང་རྒྱུ་སྦྱོར་ཡོན་བདག་གི །མདོས་གླུད་མཐུན་རྫས་འདི་བཞེས་ཤིག །བླ་སྲོག་གཙང་མ་ཚུར་ཁུག་ཅིག །ཁྱེད་རྣམས་ཡིད་ལ་གང་འདོད་པའི། །དཀོར་ནོར་མ་ལུས་འདིར་བསགས་ཏེ། །དར་ཟབ་སྨན་དང་རིན་ཆེན་འབྲུ། །ཤ་ཁྲག་ལ་རྫས་ཀླུང་རྫས་སོགས། །དབང་པོའི་སྤྱོད་ཡུལ་ཇི་ལྟ་བར། །སྣང་བ་མདོས་ཀྱི་རྫོངས་སུ་བཏབ། །མདོས་གླུད་མཐུན་རྫས་འདི་བཞེས་ཤིག །བླ་སྲོག་གཙང་མ་ཚུར་ཁུག་ཅིག །རི་རབ་ནག་པོའི་བང་རིམ་ལ། །ནམ་མཁའ་རྒྱང་བུ་མདའ་འཕང་དང༌། །ཕོ་གླུད་མོ་གླུད་ངར་གྱི་མི། །གནམ་ལ་འཕུར་དགུ་སར་འཛུལ་དགུ །སྡེར་ཆགས་རྨིག་ཆགས་ཇི་སྙེད་པ། །སྲིད་པ་མདོས་ཀྱི་རྫོངས་སུ་བཏབ། །མདོས་གླུད་མཐུན་རྫས་འདི་ཞེས་ཤིག །བླ་སྲོག་གཙང་མ་ཚུར་ཁུག་ཅིག །གླུད་ལ་དགའ་བ་གླུད་ལོངས་ཤིག །ཡས་ལ་དགའ་བ་ཡས་ལོངས་ཤིག །ཤ་ལ་དགའ་བ་ཤ་ལོངས་ཤིག །ཁྲག་ལ་དགའ་བ་ཁྲ་ལོངས་ཤིག །རུས་ལ་དགའ་བ་རུས་ལོངས་ཤིག །རྒྱགས་ལ་དགའ་བ་རྒྱགས་ལོགས་ཤིག །མདོས་གླུད་མཐུན་རྫས་འདི་བཞེས་ཤིག །བླ་སྲོག་གཙང་མ་ཚུར་ཁུག་ཅིག །བདུད་རྒྱལ་བདུད་བཞིའི་ཚོགས་རྣམས་ཀྱིས། །རྒྱུ་སྦྱོར་ཡོན་བདག་འཁོར་བཅས་ཀྱི། །བླ་ཡི་བདུད་དུ་མ་འབེབས་ཤིག །ཞི་བའི་སེམས་དང་ལྡན་པ་ཡིས། །བཟུང་བ་ཐོངས་ལ་བཅིངས་པ་ཕྲོལ། །བསྡམས་པ་ལྷོད་ལ་མནན་པ་ཐེགས། །ཡོ་བ་སྲོངས་ལ་བུབ་པ་སློངས། །འཐོར་བ་སྡུད་ལ་ཡར་བ་ཁུག །ཕན་སེམས་གཅིག་བསྐྱེད་འབྲས་བུས་ཀྱང༌། །སྐྱེ་བ་ཀུན་ཏུ་བདེ་ལེགས་བྱེད། །བདེན་ཚིག་མི་བསླུ་རྒྱལ་བའི་བཀའ། །དེས་ན་བདུད་བཞིའི་དམག་ཚོགས་རྣམས། །ཇི་བཞིན་བསྒོ་བ་ཉོན་ནས་ནི། །གནོད་འཚེའི་བསམ་པ་རབ་སྤངས་ནས། །བླ་སྲོག་གཙང་མ་ཚུར་ཁུག་སྟེ། །བསམ་པའི་དོན་ནི་འགྲུབ་པར་མཛོད། །ཅེས་པའི་ཚིག་གི་བསླུ་བས་མགུ་བར་བྱའོ། །ལྔ་པ་ལྷ་བདུད་ཤན་འབྱེད་ནི། ལྷ་བདུད་གཉིས་ཀྱི་ཤོ་བཀྲམ་ནས་འདི་སྐད་དོ། །ཀྱཻ། སྣང་ཞིང་སྲིད་པའི་འཇིག་རྟེན་ན། །སུ་དང་གང་ལས་དབང་ཆེ་བ། །ལྷན་ཅིག་སྐྱེས་པའི་ལྷ་ཡིན་ཅེས། །དཀོན་མཆོག་བདེན་པས་བཀའ་བསྩལ་ཏོ། །དེ་རིང་ཡོན་བདག་བླ་དང་སྲོག །ལྷན་ཅིག་སྐྱེས་པའི་ལྷས་ལོངས་ཤིག །མཐུ་དང་ནུས་པ་མ་ཆུང་ཞིག །བླ་སྲོག་མ་ཤོར་ད་ཁུག་ཅིག །སངས་རྒྱས་ཆོས་དང་དགེ་འདུན་གསུམ། །བདག་གི་གཟུ་དང་དཔང་མཛོད་ཅིག །དཀོན་མཆོག་བདེན་པའི་བྱིན་རླབས་དང༌། །དཀར་པོ་ལྷ་ཡི་མཐུ་སྟོབས་ཀྱིས། །བླ་དང་སྲོག་ནི་ཁུག་གྱུར་ན། །ལྷ་ཤོ་དཀར་པོ་ཆེར་གྱུར་ཅིག །ཀྱཻ། མུན་པ་མི་བཟད་འཚུབས་པའི་ཀློང༌། །སྲོག་བདུད་ནག་པོ་ང་རོ་ཅན། །སྐྱེ་འགྲོ་ཡོངས་ཀྱི་སྲོག་དབུགས་འཛིན། །ལྷན་ཅིག་སྐྱེས་པའི་བདུད་ཡིན་ཅེས། །དཀོན་མཆོག་བདེན་པས་བཀའ་བསྩལ་ཏོ། །དེ་རིང་ཡོན་བདག་བླ་དང་སྲོག །དཀོན་མཆོག་བདེན་པའི་བྱིན་རླབས་དང༌། །དཀར་པོ་ལྷ་ཡི་མཐུ་སྟོབས་ཀྱིས། །ནག་པོ་བདུད་ཀྱི་ཚོགས་རྣམས་ཀྱི། །ལག་ནས་བླ་སྲོག་ལེན་པ་ཡི། །མཐུ་དང་ནུས་པ་མི་ལྡན་ན། །བདུད་ཤོ་ནག་པོ་ཆེ་གྱུར་ཅིག །དེ་ནས་མཆོད་གཤོམས་པས་དྲུག་གསུམ་བཅོ་བརྒྱད་ལྷ་ཡི་ཤོ་ཞེས་ལན་གསུམ་རྒྱབ། པོ་རུ་ནག་པོ་བདུད་ཀྱི་ཤ་ཞེས་ལན་གཅིག་ནས་ལྷ་རྒྱལ་བདུད་ཕམ་ཞེས་བརྗོད་དོ། །ཀྱཻ། གསོན་ཅིག་ལྷ་ཡི་དབང་ཕྱུག་ཁྱོད། །འཇིག་རྟེན་འདི་ན་མཐུ་ཆེ་བ། །མ་ནོར་དེ་རིང་བདག་གིས་འཚལ། །ད་ནི་ལྷན་ཅིག་སྐྱེས་པའི་ལྷ། །ནག་པོའི་བདུད་ལས་རྒྱལ་བ་ཡི། །ལྷ་དར་དཀར་པོ་དགུང་ལ་འཕྱར། །སྟེང་གི་ནམ་མཁའི་དབྱིངས་སུ་གཤེགས། །དགོས་འདོད་ཆར་བཞིན་འབེབས་པར་མཛོད། །ཅེས་འཕྱར་དང་བསྭོ་སྒྲ་ལེན་ནས་ལྷ་རྟེན་ཡང་ཐོག་ཏུ་གཤེགས་པར་བྱའོ། །དེ་ནས་ལས་གཞུང་གི་དབང་ཆོག་དང་ཚོགས་ལྷག་གཏོར་གྲུབ་ནས། གླུད་བསྐོར་བྱ་སྟེ། ཀྱཻ། ད་ནི་གླུད་སྐོར་གཡས་སུ་བསྐོར། །གླུད་ཆེན་གཡས་སུ་བསྐོར་ཙ་ན། །སྣང་སྲིད་ལྷ་འདྲེ་གཡས་སུ་བསྐོར། །བྲན་གཡོག་མང་པོའི་འཁོར་དང་བཅས། །དགྱེས་པའི་མདངས་དང་བཅས་ཏེ་འཁོར། །སྐྱེས་པ་ཕོ་ཡི་སྐེག་ཟློག་ཅིག །ད་ནི་གླུད་སྐོར་གཡོན་དུ་བསྐོར། །གླུད་ཆེན་གཡོན་དུ་བསྐོར་ཙ་ན། །མ་ཡམས་ནག་མོ་གཡོན་དུ་འཁོར། །བྲན་གཡོག་མང་པོའི་འཁོར་དང་བཅས། །དགྱེས་པའི་མདངས་དང་བཅས་ཏེ་འཁོར། །ཟ་མ་མོ་ཡི་སྐེག་ཟློག་ཅིག །གླུད་སྐོར་གཅིག་དང་གཉིས་དང་གསུམ། །ཞག་སྐོར་ཟླ་སྐོར་ལོ་སྐོར་གླུད། །ནད་དང་གདོན་གྱི་ཞེན་པ་ཕྱུང༌། །གླུད་དང་འགྲོགས་ཏེ་ལམ་ལ་སོང༌། །དྲུག་པ་ལམ་བསྟན་པ་ནི། ཀྱཻ། མདོས་དང་གླུད་ཀྱི་ལམ་བསྟན་ནོ། །རི་གསུམ་རྩེ་དང་ལུང་གསུམ་མདོ། །རྒྱ་གྲམ་ལམ་དང་འབབ་ཆུའི་གཞུང༌། །ཉི་ཟླའི་གྲིབ་སོ་མདོས་ཀྱི་ལམ། །འདྲེ་ལྔ་བདུད་གཅོད་མདོས་ཀྱི་ཕྱོགས། །ལམ་དེར་ཞུགས་ལ་ཕྱོགས་དེར་སོང༌། །དཀོན་མཆོག་བདེན་པའི་བྱིན་རླབས་དང༌། །ཁྲོ་རྒྱལ་དབང་གི་མཐུ་སྟོབས་ཀྱིས། །བདུད་རྒྱལ་བདུད་ཀྱི་ཚོགས་རྣམས་ལས། །བླ་སྲོག་དཔལ་གཡང་ཁུག་ཟིན་ནས། །འགྱུར་མེད་དབྱིངས་སུ་རྒྱས་བཏབ་ཀྱིས། །བླ་སྲོག་དཔལ་ལ་མ་ཆགས་པར། །གཤེགས་ཤིག་རང་རང་གནས་དང་རྟེན། །ལྷོ་ཕྱོགས་མུན་ནག་འཚུབ་མ་དང༌། །སྐྱེ་མཆེད་མུ་བཞི་ལ་སོགས་པའི། །སོ་སོའི་གནས་སུ་དེ་གཤེགས་ཤིག །གལ་ཏེ་མི་འགྲོ་གནོད་སེམས་ན། །ཁྲོ་རྒྱལ་འབར་བ་རབ་ཁྲོས་ནས། །ཁྱེད་ཀྱི་ལུས་ངག་ཡིད་གསུམ་རྣམས། །ཐལ་བའི་རྡུལ་དུ་བརླག་པར་འགྱུར། །ཞེས་རྟ་སྔགས་དང་ཡུངས་ཐུན་གྱིས་བྲབས་ནས་རིང་དུ་བསྐྲད་པར་བྱའོ། །དེ་ནས་སྲིད་པའི་ཁྲམ་ཁའི་མའི་ཟློག་སྒྱུར་དང་ཤེར་སྙིང་ཟློག་པ་བྱས་ནས་བསྲུང་འཁོར་འོག་ཐམས་ཅད་སོགས་ནས་རཀྵ་ཞེས་པའི་བར་གྱིས་བསྒོམ་པར་བྱའོ། །གསུམ་པ་རྗེས་ཀྱི་བྱ་བ་ལ་གཉིས། ཚེ་བརྟན་པར་རྒྱས་བཏབ་པ་དང༌། བཀྲ་ཤིས་པར་སྨོན་པའི་བྱ་བའོ། །དང་པོ་ནི། སློབ་དཔོན་གྱིས་ཚེ་རྟེན་ས་སོགས་ལྔ་པོ་རིམ་བཞིན་ཐོགས་ཏེ་ཡོན་བདག་གི་མགོ་ལ་བསྐུར་འབྲུ་དང་མེ་ཏོག་རེ་འཐོར་ནས་འདི་སྐད་དོ། །ཧྲཱིཿ ས་ཡི་ཁམས་ནས་ཚེ་འགུགས་མ། །ཚེ་གཟུགས་འདི་ལ་བརྟན་པར་བཞུགས། །གཞོམ་གཞིག་མེད་པར་རྒྱས་བཏབ་པས། །སྐྱེ་འཆི་མེད་པའི་དངོས་གྲུབ་སྩོལ། །ཨོཾ་བཛྲ་ཨ་ཡུ་ཥེ་སྭཱཧཱ། ཨོཾ་མཱ་རིཙྱཻ་ཚེ་བྷྲཱུཾ་ནྲྀ་ཛཿ དྷརྨ་དྷ་ཏུ་རཀྵ་རཀྵ་ཧཱུཾ། ཆུ་ཡི་ཁམས་ནས༴ ཚེ་གཟུགས་འདི་ལ༴ བཀྲ་མདངས་ལྡན་པར༴ སྐྱེ་འཆི་མེད་པའི༴ ཨོཾ་བཛྲ་ཨ་ཡུ༴ མེ་ཡི་ཁམས༴ ཚེ་གཟུགས་འདི་ལ༴ གཟི་བརྗིད་ལྡན་པར༴ སྐྱེ་འཆི་མེད༴ ཨོཾ་བཛྲ་ཨ་ཡུ༴ རླུང་གི་ཁམས༴ ཚེ་གཟུགས་འདི་ལ༴ སྟོབས་རྩལ་ལྡན་པར༴ སྐྱེ་འཆི་མེད༴ ཨོཾ་བཛྲ་ཨ་ཡུ༴ ནམ་མཁའི་ཁམས༴ ཚེ་གཟུགས་འདི༴ འཕོ་འགྱུར་མེད་པར་རྒྱས་བཏབ་པས། །སྐྱེ་འཆི་མེད་པའི་དངོས་གྲུབ་སྩོལ། །ཨོཾ་བཛྲ་ཨ་ཡུ་ཥེ་སྭཱཧཱ། ཨོཾ་མཱ་རི་ཙྱཻ་ཚེ་བྷྲཱུཾ་ནྲྀ་ཛཿ དྷརྨ་དྷ་ཏུ་རཀྵ་རཀྵ་ཧཱུཾ། དེ་ནས་སྲོག་ལྔ་པོ་རིམ་བཞིན་ཐོགས་ནས་སྔར་གྱི་ཚུལ་གྱིས། ཧྲཱིཿ ཤར་གྱི་ཕྱོགས་ནས་ཚེ་འགུགས་མ། །ཚེ་གཟུགས༴ རྡོ་རྗེའི་ཕྱག་རྒྱས་རྒྱས་བཏབ་པས། །སྐྱེ་འཆི༴ ཨོཾ་བཛྲ་ཨ་ཡུ༴ ལྷོ་ཡི་ཕྱོགས་ནས༴ ཚེ་གཟུགས༴ རིན་ཆེན་ཕྱག་རྒྱས༴ སྐྱེ་འཆི༴ ཨོཾ་བཛྲ་ཨ་ཡུ་ཥེ༴ ནུབ་ཀྱི་ཕྱོགས་ནས༴ ཚེ་གཟུགས༴ པདྨའི་ཕྱག་རྒྱས༴ སྐྱེ་འཆི༴ ཨོཾ་བཛྲ་ཨ་ཡུ༴ བྱང་གི་ཕྱོགས་ནས༴ ཚེ་གཟུགས༴ རལ་གྲིའི་ཕྱག་རྒྱས༴ སྐྱེ་འཆི༴ ཨོཾ་བཛྲ་ཨ་ཡུ༴ དབུས་ཀྱི་ཕྱོགས་ནས༴ ཚེ་གཟུགས༴ འཁོར་ལོའི་ཕྱག་རྒྱས༴ སྐྱེ་འཆི་མེད་པའི༴ ཨོཾ་བཛྲ་ཨ་ཡུ༴ དེ་ནས་ཚེ་ནས་ཐོགས་ལ་སྔར་བཞིན། ཧྲཱིཿ ཕྱོགས་བཅུའི་གདོན་ལས་ཚེ་འགུགས་མ། །ཚེ་གཟུགས་འདི་ལ་བརྟན་པར་བཞུགས། །འགྱུར་མེད་ཀློང་དུ་རྒྱས་བཏབ་པས། །སྐྱེ་འཆི་མེད་པའི་དངོས་གྲུབ་སྩོལ། །ཨོཾ་བཛྲ་ཨ་ཡུ་ཥེ་སྭཱཧཱ། ཨོཾ་མཱ་རིཙྱཻ་ཚེ་བྷྲཱུཾ་ནྲྀ་ཛཿ དྷརྨ་དྷ་ཏུ་རཀྵ་རཀྵ་ཧཱུཾ། དེ་ནས་བླ་གཟུགས་ཀྱི་རྐེ་ནས་ཚོན་སྐུད་སྣ་ལྔ་བཏགས་པའི་སྣེ་ཡོན་བདག་གི་ལག་གཡས་ཀྱི་སྲིན་ལག་ཏུ་དཀྲིས་ཏེ་བླ་ཡོན་བདག་ལ་བསྟིམ་པར་དམིགས་ནས་གོང་གི་ཚེ་སྔགས་འདི་བརྒྱ་རྩ་བཟླས། དེ་ནས་བླ་གཡུ་རྐེ་ལ་འདོགས། གཡང་མར་མགོ་ལ་བྱུག བླ་ཆང་འཐུང༌། བླ་ཤ་ཟོས། སླར་ཡང་འབྲུ་དང་མེ་ཏོག་འཐོར་བཞིན་པས། བླ་ཚེ་མི་འགྱུར་བ་གཡུང་དྲུང་ལྟ་བུར་གྱུར་ཅིག །བླ་ཚེ་མི་ཤིས་པ་རྡོ་རྗེ་ལྟ་བུར་གྱུར་ཅིག །བླ་ཚེ་མི་ནུབ་པར་རྒྱལ་མཚན་ལྟ་བུར་གྱུར་ཅིག །འཆི་བ་མེད་པ་ཚེ་ཡི་དངོས་གྲུབ་ཐོབ་པར་གྱུར་ཅིག །ཨོཾ་བཛྲ་ཨ་ཡུ་ཥེ་ནས་རཀྵ་གིས་ཡོན་བདག་གི་མགོ་ལ་རྡོ་རྗེ་རྒྱ་གྲམ་གྱིས་བསྲུང་བར་བྱའོ། །གཉིས་པ་ནི། ཚོགས་པ་ལ་འབྲུ་བཀྱེས་ནས་འདི་སྐད་དོ། །ཨོཾ། དབུས་ཀྱི་ཕྱོགས་ནས་བཀྲི་ཤིས་པ། །བདེ་ལེགས་དཔལ་གྱི་བཀྲ་ཤིས་དེ། །དེ་རིང་ཡོན་བདག་འདི་ལ་སྩོལ། །དེས་ཀྱང་ཁྱོད་ལ་བདེ་ལེགས་ཤོག །ཧཱུཾ། ཤར་གྱི་ཕྱོགས་ནས་བཀྲ་ཤིས་པ། །མི་འགྱུར་བརྟན་པའི་བཀྲ་ཤིས་དེ། །དེ་རིང་ཡོན་བདག༴ དེས་ཀྱང་ཁྱོད༴ ཏྲཾ། ལྷོ་ཡི་ཕྱོགས་ནས་བཀྲ་ཤིས་པ། །དགོས་འབྱུང་ནོར་བུའི་བཀྲ་ཤིས་དེ། །དེ་རིང་ཡོན་བདག༴ དེས་ཀྱང་ཁྱོད་ལ༴ ཧྲཱིཿ ནུབ་ཀྱི་ཕྱོགས་ནས་བཀྲ་ཤིས་པ། །ཆོས་དབྱིངས་དབང་བའི་བཀྲ་ཤིས་དེ། །དེ་རིང་ཡོན་བདག༴ དེས་ཀྱང་ཁྱོད་ལ༴ ཨཱཿ བྱང་གི་ཕྱོགས་ནས་བཀྲ་ཤིས་པ། །ལས་རབ་གྲུབ་པའི་བཀྲ་ཤིས་དེ། །དེ་རིང་ཡོན་བདག་༴ དེས་ཀྱང་ཁྱོད་ལ་བདེ་ལེགས་ཤོག །མི་འགྱུར་ལྷུན་པོ་སོགས་ནས་སུ་པྲ་ཏིཥྛ་བཛྲ་ཡེ་སྭཱཧཱ། དེང་འདིར་ཉི་མ་དང་ཟླ་བ་གཟའ་སྒྲ་གཅན་གྱི་གནོད་པ་ལས་ཐར་བ་བཞིན་དུ་ཡོན་བདག་ཆེ་གེ་མོ་ཞེས་བགྱི་བ་དེ་ཡང་བདུད་དང་གདོན་བགེགས་བར་ཆད་མི་མཐུན་པའི་ཕྱོགས་ཐམས་ཅད་ལས་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག །ཅེས་སྨོན་པའོ། །དེ་ནས་ལས་གཞུང་གི་མཆོད་བསྟོད་སོགས་དཀྱུས་ལྟར་རོ། །དེ་ལྟ་བུའི་ཚེ་བླུ་བླ་བླུའི་རིམ་པ་འདི་ནི་འདིར་བླ་མའི་ཚེ་སྒྲུབ་ཀྱི་ཆ་ལག་ཏུ་བཀོད་པ་མ་གཏོགས་བསྐྱེད་ཆོག་གཞན་ལའང་སྦྱར་རུང་སྟེ། ཚེ་དཔག་མེད་ལྟ་བུ་ལ་མཚོན་ན་ལས་གཞུང་དབང་ཆོག་མགོར་ཐུག་བཏང་ནས་འཇུག་སྟེ། ཐུགས་དམ་བསྐུལ་སྐབས། རང་སྣང་རྔ་ཡབ་དཔལ་རི་ནས། །རིག་འཛིན་བརྒྱུད་པའི་བླ་མ་རྣམས། །ཐུགས་དམ་སོགས་དང༌། རང་སྣང་དོན་གྱི་འོག་མིན་ནས། །རྩ་བ་བརྒྱུད་པའི་བླ་མ་རྣམས་སོགས་བསྒྱུར། འཆི་མེད་པདྨ་འབྱུང་གནས་ཀྱི། །ཞེས་པའི་ཚབ་ཏུ། ཕྱོགས་བཞིར་སྒོ་སྐྱོང་མ་རྣམས་ཀྱི། །ཐུགས་ལས་སོགས་དང༌། མཐུ་ཆེན་བླ་མའི་ཐུགས་ཀ་ནས། ཞེས་པའི་ཚབ་ཏུ། ཁྲོ་རྒྱལ་རྣམས་ཀྱི་ཐུགས་ཀ་ནས། །འཕྲོས་པའི་སོགས་བསྒྱུར་བའི་ཁྱད་ཙམ་མོ། །གཞན་ཡང་དེ་ལྟར་བསྒྱུར་བས་ཤེས་པར་བྱའོ། །ཞེས་མཐུ་ཆེན་བླ་མའི་ལས་ཚོགས་ཀྱི་ཆ་ལག་བླ་བླུ་འཆི་མེད་ཚེ་བཅུད་ཅེས་བྱ་བ་འདི་ནི་ལུགས་འདིའི་བྱེད་པོ་བཙུན་པ་དགེ་འདུན་རིན་ཆེན་པས་ནད་པ་ལ་ཕན་གདགས་པའི་སླད་དུ་གཞན་ཕན་ལྷག་བསམ་གྱིས་ཀུན་གླིང་ཆོས་ཀྱི་དགའ་ཚལ་དུ་སྦྱར་བའོ།། །།